tartuNLP/wikipedia-smugri-20251201 huggingface dataset:
Joey Cheek

William Joseph "Joey" Cheek (s. 22. kesäkuuta 1979 Greensboro, Pohjois-Carolina, Yhdysvallat) on yhdysvaltalainen pikaluistelija, joka on erikoistunut sprintti- ja keskipitkille matkoille.
Kansainvälisen läpimurtonsa Cheek teki 2002 Salt Lake Cityn olympialaisissa saavutettuaan 1 000 metrillä pronssia ja sijoituttuaan 1 500 metrillä neljänneksi vain kahdeksan sekunnin sadasosan päähän pronssista. Vuonna 2003 Cheek voitti pronssia yksittäismatkojen MM-kisojen 1 000 ja 1 500 metrillä. 2005 Cheek sijoittui sprintterien MM-kisoissa pronssille Erben Wennemarsin ja Jeremy Wotherspoonin takana, ja vuotta myöhemmin samoissa kisoissa Heerenveenissä hän kirkasti mitalinsa värin kullaksi.
2006 Torinon olympialaisissa hän voitti 500 metrillä kultamitalin melko ylivoimaisesti ja sai 1 000 metrillä hopeaa.
Latina (kaupunki)

Latina on Latinan maakunnan pääkaupunki Latiumin hallinnollisella alueella Keski-Italiassa. Kaupunki on asukasluvultaan Rooman jälkeen Latiumin alueen toiseksi suurin kaupunki. Se sijaitsee 60 kilometriä Roomasta kaakkoon. 
Historiaa.
Latina sijaitsee 1930-luvulla kuivattujen Pontisten soiden alueella. Kaupunki perustettiin vuonna 1932 nimellä Littoria. Vuonna 1934 siitä tuli Littorian maakunnan pääkaupunki. Vuodesta 1945 kaupungin nimi on ollut Latina. Kaupungin vaakunassa on latinankielinen motto "Latina olim palus" (suom. "Latina oli muinoin suota"), joka myös viittaa sen rakennuspaikkaan.
Littorian rakentamisesta tehtiin vuonna 1933 Cinesin tuottama dokumenttielokuva, jonka ohjasi Raffaello Matarazzo. Dokumentti on löydettävissä esimerkiksi Matarazzon komedian "Treno popolare" DVD-version levyltä.
Talous.
Latina on tärkeä maatalousalueen keskus ja siellä on elintarviketeollisuuden ohella lääke- ja kemianteollisuutta.
Latinan maakunta

Latinan maakunta () on maakunta Latiumin hallintoalueella Keski-Italiassa.
Latinan maakunnan pinta-ala on 2 256 km2 ja siellä oli vuoden 2015 lopulla 574 226 asukasta. Maakuntaan kuuluu 33 kuntaa, ja sen pääkaupunki on Latina. 
Latinan maakunnan viisi väkiluvultaan suurinta kuntaa ovat (31.12.2015): Latina (125 985 asukasta), Aprilia (73 446), Terracina (46 039), Fondi (39 809) ja Formia (36 127).
MuggleNet

MuggleNet on yhdysvaltalainen Harry Potter -fanisivusto, jonka perusti vuonna 1999 Emerzon Sparz -niminen 12-vuotias poika Indianasta Yhdysvalloista. Sivu koostuu pääosin uutisista ja erilaisista kirjoituksista, jotka liittyvät Harry Potterin maailmaan. Sivustolta löytyy myös oma chat, fanfiction- ja keskustelufoorumi sekä viikoittaiset äänestykset ja kilpailut. 
Sivusto on palkittu kirjailija J. K. Rowlingin omilla kotisivuilla fanisivupalkinnolla. Mugglenet on saanut myös muita huomionosoituksia kirjailijalta. Sivuston perustaja Emerson Sparz kutsuttiin kuudennen kirjan Harry Potter ja puoliverinen prinssi julkistamisen alla harvinaiseen haastatteluun toisen suositun fanisivuston The Leaky Cauldronin perustajan Melissa Anellin kanssa. 
Elokuussa 2005 aloitti toimintansa sivun alaisuudessa toimiva podcast: MuggleCast. Ohjelma ilmestyy noin kerran viikossa ja aina sen alussa kuullaan viikon Harry Potter -aiheiset uutiset. Ohjelman aikana juontajat keskustelevat tulevien ja nykyisten kirjojen juonista sekä elokuvista vakavasti ja silloin tällöin myös huumorilla. Ohjelmaan kuuluu erilaisia osioita joita ovat muun muassa: viikon pääaihe, kuuntelijoiden kysymykset, "Dueling Club" ja "Spy on Sparz". 
Ilmestymisensä jälkeen ohjelma on saavuttanut suurta suosioita. Vain neljä päivää aloituspäivästä ohjelma oli iTunesin Yhdysvaltojen listan kuudenneksi kuunnelluin podcast. Nykyään ohjelmaa kuunnellaan joka puolella maapalloa.
Petäjä

Petäjä tarkoittaa seuraavia:
Sukunimenä.
Petäjä tai Petaja on seuraavien henkilöiden nimi:
Abelin–Ruffinin lause

Abelin–Ruffinin lauseen mukaan ei yleisellä viidennen ja sitä korkeamman asteen yhtälöllä ole juurilausekkeisiin perustuvaa ratkaisukaavaa.
Abelin-Ruffinin lause ei tarkoita sitä, että viidennen ja sitä korkeamman asteen yhtälöt ovat ratkaisemattomia. Itse asiassa jos polynomi on reaali- tai kompleksikertoiminen, yhtälöllä on aina juuria kompleksitasossa. Tämä on nimeltään algebran peruslause. Vaikka ratkaisuja ei voida laskea tarkasti, niitä voidaan laskea numeerisilla menetelmillä niin tarkasti kuin halutaan. Käytettyjä menetelmiä ovat Newtonin-Raphsonin menetelmä ja Laguerren menetelmä.
Alempien asteiden yhtälöt.
Esimerkiksi toisen asteen polynomiyhtälö voidaan aina ratkaista äärellisen monen yhteen- vähennys- kerto- ja jakolaskun avulla. Nimittäin yhtälön "ax2 + bx + c = 0" juuret ovat
formula_1
Samanlaiset kaavat tunnetaan kolmannen- ja neljännen asteen polynomiyhtälöille. Kaavat on tunnettu jo 1500-luvulta alkaen.
Viidennen ja korkeamman asteen yhtälöt.
Esimerkiksi yhtälöä "x"5 - "x" + 1 = 0 ei voida ratkaista juurilausekkeiden avulla. Joitakin viidennen asteen yhtälöitä sen sijaan voidaan, esimerkiksi "x"5 - "x"4 - "x" + 1 = 0. Évariste Galois kehitti teorian sille, mitkä polynomiyhtälöt voidaan ratkaista juurilausekkeiden avulla: ne ja vain ne joiden Galois'n ryhmä on ratkeava. Kolmannen- ja neljännen asteen yhtälön ratkaisukaavojen perusteella ovat symmetriset ryhmät "S"2, "S"3 ja "S"4 ratkeavia, mutta "S""n" ei ole kun "n"≥5. Ryhmien ratkeavuus voidaan kuitenkin osoittaa helpommin ryhmän kompositiojonon avulla kuin ratkaisukaavan perusteella.
Historiaa.
Lauseen todisti ensimmäisenä Paolo Ruffini vuonna 1799, mutta hänen todistuksensa sisälsi pienen aukon. Ruffini todistus perustui permutaatioryhmiin. Lauseelle esitti todistuksen myös Niels Henrik Abel vuonna 1824. Évariste Galois tutki ongelmaa syvällisemmin, ja hänen mukaansa onkin nimetty Galois'n teoria, johon myös Abelin-Ruffinin lause kuuluu.
Sanna Valkonen

Sanna Valkonen (s. 12. joulukuuta 1977, Hyvinkää) on suomalainen jalkapalloilija. Hän pelasi puolustuksen keskellä ja toimi Suomen maajoukkueen kapteenina. Valkonen pelasi kaudella 2010 Ruotsin mestaruussarjassa, Damallsvenskanissa, KIF Örebrossa. Hän lopetti uransa seurajoukkueissa kauden 2010 jälkeen.
Ensimmäisen maaottelunsa Valkonen pelasi 30. elokuuta 1995 Ruotsia vastaan. Hän pelasi 120 maaottelua, joissa hän teki yhteensä 7 maalia. Valkonen edusti Suomea 2005 ja 2009 EM-kisoissa. Hän lopetti maajoukkueuransa vuoden 2009 kisojen jälkeen.
Valkonen valittiin suomalaisen jalkapalloilun Hall of Fameen syyskuussa 2022.
Bjørn Einar Romøren

Bjørn Einar Romøren (s. 1. huhtikuuta 1981) on norjalainen entinen mäkihyppääjä, joka hyppäsi maailmancupissa vuosina 2002–2014.
Romøren piti hallussaan pisimmän pystyssä pysytyn hypyn maailmanennätystä 239 metriä, jonka hän hyppäsi 20. maaliskuuta 2005 Slovenian Planicassa.Hän menetti ennätyksensä Johan Remen Evensenille Vikersundissa 11.2.2011.
Romøren oli mukana Planicassa 2004 ja Kulmissa 2006 voittamassa lentomäen MM-kisojen joukkuekilpailun kultamitalia, Planicassa 2010 hopeamitalia sekä Oberstdorfissa 2008 pronssimitalia maansa joukkueessa. Henkilökohtaisessa kilpailussa hän oli Planicassa 2004 kuudes, Kulmissa kymmenes ja Planicassa 2010 yhdeksäs. Oberstdorfissa hän johti kilpailua ensimmäisen päivän jälkeen mutta putosi lopputuloksissa neljänneksi.
2003 Val di Fiemmen ja 2005 Oberstdorfin MM-kisoissa hän oli mukana joukkuemäen pronssia voittaneessa Norjan miehistössä. Val di Fiemmessä hän oli lisäksi normaalimäessä kymmenes ja suurmäessä kolmastoista, Oberstdorfissa puolestaan normaalimäessä neljäs ja suurmäessä kahdestoista. Torinon olympialaisissa 2006 hän oli Norjan joukkueessa voittamassa pronssia ja sijoittui henklökohtaisissa kilpailuissa suurmäessä seitsemänneksi sekä normaalimäessä viidenneksitoista. Oslon MM-kisoissa 2011 hän oli Norjan joukkueen mukana normaalimäen joukkuekilpailussa hopealla.
Maailmancupin osakilpailuvoittoja Romøren saavutti kahdeksan; lisäksi hän on oli kuudesti toinen ja kahdeksan kertaa kolmas. Ensimmäinen voitto tuli 6. tammikuuta 2003 Bischofshofenista. Maailmancupin kokonaiskilpailussa hän sijoittui kolmanneksi kaudella 2003–2004, kuudenneksi kaudella 2005–2006 ja yhdeksänneksi kaudella 2009–2010.
Romøren lopetti uransa kauden 2013–2014 päätteeksi.
Yksityiselämä.
Romørenilla diagnosoitiin vuonna 2019 Ewingin sarkooma eli luusyöpä, johon hän sai säde- ja solunsalpaajahoitoja, joilla hän toipui sairaudestaan. Romøren on naimisissa Martine Remsöy Romörenin kanssa ja heillä on kaksi lasta, vuonna 2018 syntynyt poika ja vuonna 2019 syntynyt tytär.
Armin Zöggeler

Armin Zöggeler (s. 4. tammikuuta 1974 Merano) on italialainen ohjaskelkkailija, kaksinkertainen olympiavoittaja ja kuusinkertainen maailmanmestari. 
Zöggeler aloitti kelkkailun jo pikkupoikana luonnonradoilla. 14-vuotiaana hän voitti nuorten maailmancupin ja 19-vuotiaana oli mukana Italian maajoukkueessa. Sittemmin Zöggeleristä on saavutustensa myötä tullut eräs maailman menestyneimmistä urheilijoista lajissaan. Hän on ainoa talviolympialaisissa kuusissa peräkkäisissä kisoissa mitalin saavuttanut urheilija.
Zöggeler on yltänyt mitaleille kuusissa peräkkäisissä olympialaisissa: hän sai 1994 Lillehammerissa pronssia, 1998 Naganossa hopeaa, 2002 Salt Lake Cityssä ja 2006 Torinossa kultaa sekä 2010 Vancouverissa ja 2014 Sotšissa pronssia. MM-kisoissa hän on voittanut 16 mitalia, kuusi kultaa, viisi hopeaa ja viisi pronssia. EM-kilpailuissa hän on voittanut 18 mitalia, neljä kultaa, kuusi hopeaa ja kahdeksan pronssia. Maailmancupin kokonaiskilpailun hän on voittanut kymmenen kertaa ja voittanut kaikkiaan 57 osakilpailua yksikkökilpailussa.
Siviiliammatiltaan Zöggeler on poliisi. Hän asuu Lanassa, Bolzanossa.
Béla Fleck and the Flecktones

Béla Fleck and the Flecktones on yhdysvaltalainen yhtye, jonka sointimaailma on omalaatuinen yhdistelmä bluegrassia, fuusiota sekä jazzia. Keulakuva Béla Fleck haluaa todistaa, että banjolla voi soittaa muutakin kuin country-musiikkia. Flecktones onkin esittänyt kappaleita melkein joka kategoriasta, sekä Fleck on tehnyt sooloprojektina albumin klassista musiikkia banjosovituksina.
Ryhmä toimi alun perin kvartettina, jossa soitti kosketinsoittaja ja huuliharpisti Howard Levy. Hän kuitenkin lähti ryhmästä, ja Flecktones levytti triona albumin Three Flew Over The Cuckoo's Nest. Levy on sittemmin vieraillut Flecktonesien albumeilla. Saksofonisti Jeff Coffin liittyi yhtyeeseen Left of Cool -albumilla. Yhtyeen muut jäsenet ovat basisti Victor Wooten ja hänen veljensä Roy "Future Man" Wooten, joka soittaa eräänlaista omatekemää kitaranmallista triggeroitua rumpusettiä. Soolotuotannollaan Future Man käyttää myös uudempaa keksintöään, joka on pianoa muistuttava rytmisoitin. Hän sanoo yhä useammin mieltävänsä pianon rumpusettinä ja rumpusetin pianona.
Vuoden 2005 keikkatauon julkaistiin uusi albumi Hidden Land. Se voitti Grammy-palkinnon parhaasta jazz-albumista. Yhtye on lisäksi voittanut useita Grammy-palkintoja aiemmista albumeista, lisäksi Béla Fleck on ollut ehdolla useammassa kategoriassa kuin kukaan muu.
Pekka Perttula

Pekka Juhani Perttula (s. 18. marraskuuta 1960 Noormarkku) on entinen puoluesihteeri, valtiotieteiden tohtori ja politiikan tutkija. Hän on toiminut Suomenmaan päätoimittajana v. 2010-2011. Ennen Suomenmaan päätoimittajuutta hän oli Suomen Keskustan puoluesihteeri vuosina 1994–1997 ja keskustan eduskuntaryhmän pääsihteeri vuosina 1997–2007. Hän on toiminut poliittisella urallaan myös Kirkkonummen kunnanvaltuutettuna kolmen vaalikauden ajan. Hänen puolisonsa on peruskoulun yläasteen kielten lehtori FM Anna-Maija Penttilä.
Perttula edusti puoluesihteerinä perinteistä käsitystä, missä puolueorganisaation hallinnollisen johtamisen lisäksi tehtävään kuului myös aatteellisen puolen esillä pitäminen. Vapaaehtoisesti ennen puoluesihteerikautensa loppua eronnutta Perttulaa seurasi puoluesihteerinä puoluejohdon esityksestä puolueen järjestöpäällikkönä toiminut Eero Lankia.
Perttula siirtyi keväällä 2007 kirjoittamaan väitöskirjaa V. J. Sukselaisesta. Kirja valmistui keväällä 2010, ja se tarkastettiin Turun yliopistossa 2010. 
Verkkoapilan Perttulan haastattelussa tammikuussa 2010 ilmeni, että Perttula oli ilmoittanut Eero Lankialle joulukuussa 2009 eronneensa Suomen Keskustan perusjärjestön jäsenyydestä. Syyksi hän ilmoitti Suomen Keskustan vaalirahoitusepäselvyydet ja sen, ettei Suomen Keskusta, käytännössä sen puoluetoimistoa johtava Jarmo Korhonen, ollut ollut valmis tukemaan rahallisesti Perttulan väitöskirjatyötä.
Perttula oli Kelan hallituksen jäsen kaudella 1.1.2008 – 31.12.2010.
Perttula valittiin 2015 Maaseudun Sivistysliiton puheenjohtajaksi.
Bohemian Grove

Bohemian Grove on noin 11 neliökilometrin laajuinen alue Monte Riossa Sonoman piirikunnassa Kaliforniassa. Siellä kokoontuu kesäisin yksityinen "herrasmiesten klubi" nimeltään Bohemian Club.
Bohemian Club.
Vuonna 1872 perustettu Bohemian Club alkoi kokoontua kesäisin 16 päivän ajaksi Bohemian Grovessa vuonna 1878. Klubi osti paikan itselleen vuonna 1899.
Alkuaikoina klubin kokoontumisissa kävi boheemeja journalisteja. Klubiin on sittemmin kuulunut myös useita vaikutusvaltaisia korkean tason poliitikkoja ja liike-elämän huippuvaikuttajia sekä taiteilijoita, kirjailijoita ja näyttelijöitä. Klubissa on nykyisin noin 2 500 jäsentä. Uudet jäsenet hyväksytään klubiin normaalisti useiden vanhojen jäsenten suositusten perusteella, ja liittymismaksu on 25 000 dollaria. Naisia ja alaikäisiä ei päästetä Groveen illan tultua. Naisia ei myöskään oteta klubin jäseniksi, ainoastaan työntekijöiksi.
Klubin motto on "Weaving Spiders Come Not Here", ’Kutovat hämähäkit pysykööt poissa’. Se on sitaatti Shakespearen "Kesäyön unelma" -näytelmän toisesta näytöksestä ja tarkoittaa, että kaupanhieronta ja verkostointi täytyy jättää kotiin.
Jäseniä.
Bohemian Clubin kokoontumisiin Bohemian Grovessa on osallistunut useita tulevia ja entisiä Yhdysvaltain presidenttejä ja muita tunnettuja henkilöitä, kuten Herbert Hoover, Richard Nixon, Ronald Reagan, George H. W. Bush, Dwight D. Eisenhower, Henry Kissinger, Clint Eastwood, Walter Cronkite, Mark Twain ja Jack London.
Tapahtumat.
Bohemian Clubin kokoontumisissa järjestetään tiettävästi muun muassa seremonioita, konsertteja, teatteriesityksiä, luentoja, juhlia ja keskusteluja.
Pöllö on ollut Bohemian Groven symbolina sen perustamisesta saakka. Bohemian Groven näyttämöllä, joen edessä, seisoo suuri pöllöpatsas. Näyttämö on ollut "Cremation of Care" -seremonian pitopaikkana vuodesta 1929 saakka. Seremoniassa uhrataan Dull Care -nimellä kutsuttu nukke. Grove Stage on 2000-paikkainen amfiteatteri, jossa järjestettävää Bohemian Groven päärituaalia esitetään aina leirin viimeisenä perjantaina. Näyttämö ulottuu aina kukkulan syrjälle asti, jossa sijaitsevat myös maailman toiseksi suurimmat ulkoilmaan rakennetut urut (pipe organ). Kahden viikon aikana järjestetään erilaisia tapahtumia ja näytelmiä. Päivittäisissä Lake Side Talk -puheissa vaikuttajat ja asiantuntijat pitävät puheita kaikille klubin osallistujille.
Kiistanalaisuus.
Salaperäisyytensä, erikoisten seremonioidensa ja vaikutusvaltaisten jäsentensä vuoksi klubi on suosittu salaliittoteorioiden aihe. Kokoontumispaikan ulkopuolella on joskus osoitettu mieltä taloudellista epätasa-arvoa vastaan ja protestoitu kerhon jäsenten käymien yhteiskunnallisesti merkittävien keskustelujen salailua. Jotkut uteliaat ovat joskus soluttautuneet kokoontumisiin ja julkaisseet niistä kuvamateriaalia.
Lauri Impiö

Lauri Johannes Impiö (8. syyskuuta 1929 Ranua – 28. tammikuuta 2006 Espanja) oli suomalainen teologian kandidaatti, kansanopiston rehtori, rovasti ja kokoomuslainen kansanedustaja vuosina 1975–1987 Lapin läänin vaalipiiristä.
Lauri Impiö kirjoitti ylioppilaaksi vuonna 1948 Haapaveden yhteiskoulusta ja valmistui teologian kandidaatiksi vuonna 1952 Helsingin yliopistosta. Vuonna 1952 hänet vihittiin papiksi, minkä jälkeen hän toimi Ylitornion vt. kirkkoherrana 1952–1953. Sen jälkeen hän työskenteli pappina Kemissä, Nivalassa ja Alatorniolla sekä opettajana Nivalassa. Reisjärven kristillisen kansanopiston johtajana hän oli 1955–1961. Ylitornion kristillisen opiston rehtorina hän toimi eläkkeelle siirtymiseen asti vuodet 1966–1991 lukuun ottamatta kansanedustajakausia vuosina 1975–1987. Impiölle myönnettiin rovastin arvonimi vuonna 1983.
Impiö nousi varasijalta eduskuntaan edustaja Jouni Mykkäsen tilalle 13. tammikuuta 1975. Impiön eduskuntaura päättyi vuoden 1987 vaaleissa. 
Impiö siirtyi vanhoillislestadiolaisuudesta elämänsanalaisuuteen vuoden 1960 hajaannuksessa.
Vuonna 1968 Lauri Impiö tuli tunnetuksi järjestäessään suuren ruoka-apukeräyksen Lapin läänin asukkaille, kun talvi tuli ennakoitua aikaisemmin ja suuri osa viljelyssadosta tuhoutui. Avustuskeräyksen jälkeen Lauri Impiötä alettiin kutsua pottupappi-nimellä. Suomen Kuvalehti antoi Lauri Impiölle palkinnon hänen saavutuksistaan vuoden 1969 alussa. Suomen Kuvalehden numerossa 6/1969 (ilmestyi 7.2.1969) oli Lauri Impiö kansikuvassa ja lehdessä pitkä juttu hänen toiminnastaan Lapin väestön auttamiseksi.
Säveltäjä ja muusikko Markku Impiö on Lauri Impiön poika. Lauri Impiön puoliso oli virsirunoilija Leena Impiö.
Gedit

gedit on GNOME-työpöytäprojektiin kuuluva tekstieditori, joka julkaistaan GPL-lisenssillä. Se on myös suomennettu ja tulee GNOMEn mukana. Gedit on monipuolinen tekstieditori ja se tukee monia eri tiedostomuotoja.
Gedit on suunniteltu X Window Systemille ja käyttää GTK+ 3.0- ja GNOME 3.0 -kirjastoja. Gedit on täysin integroitu GNOMEen ja tukee esimerkiksi vedä ja pudota -periaatetta GNOME Files -tiedostoselaimen, kanssa. Geditin ominaisuuksiin kuuluu myös välilehdet, jotta monien tiedostojen samanaikainen muokkaus olisi helpompaa.
Andreas Scholl

Andreas Scholl (s. 10. marraskuuta 1967 Kiedrich im Rheingau, Saksan Liittotasavalta) on barokkimusiikin esittämiseen erikoistunut kontratenori. Schollin ääniala on sama kuin kuuluisan 1700-luvun kastraattilaulajan Senesinon, jolle Georg Friedrich Händel sävelsi kuuluisimmat alttokastraattiroolinsa. Scholl on opiskellut Darmstadtin musiikkiakatemiassa ja myöhemmin Schola Cantorum Basiliensisissa Baselissa. Scholl on levyttänyt Harmonia Mundille ja Deccalle ja saavuttanut lukuisia palkintoja tulkinnoistaan.
Helsingin Sanomien Jukka Isopuro on luonnehtinut Schollin ääntä sanoen, että "--Schollin valttina ovat suoran äänen tarkka sävelpuhtaus, vibraton aistikas vaihtelu, varsin huipennuskykyinen ylärekisteri ja kuulaan tunteikas fraseeraus." Scholl on palkittu Brysselissä belgialaisten musiikkitoimittajien "Vuoden nuori muusikko" -palkinnolla. Schollin levytys Vivaldin Stabat materista sai vuonna 1996 Gramophone-palkinnon parhaana vanhan musiikin äänitteenä. Andreas Scholl vieraili Suomessa Vantaan barokkiviikolla vuonna 1997 konsertoiden Pyhän Laurin kirkossa.
Quintessence (suomalainen yhtye)

Quintessence on suomalainen yhtye, joka kuvaa musiikkiaan termillä ”nu-soul”. Yhtye on saanut musiikkiinsa vaikutteita muun muassa soulista, jazzista, hip hopista, funkista ja progesta.
Quintessence syntyi vuonna 1999, kun kitaristi Aki Haarala pyysi Emma Salokoskea, jonka kanssa hän oli aikaisemmin soittanut proge-yhtyeessä, hänen ja DJ Jouni Helmisen, taiteilijanimeltään DharmaOne, drum'n'bass-projektiin Kampissa, Helsingissä. Projektista syntyi lopulta Quintessencen ensimmäisen EP:n nimikappale ”White Light”. Ensimmäiset keikkansa yhtye teki kesällä 2000. Neljän kappaletta sisältäneen "White Light" -EP:n julkaisi vuonna 2001 lontoolainen levy-yhtiö Dorado, ja levyjä saatiin Suomeen tuhannen kappaleen erä. Yhteistyö Doradon kanssa ei kuitenkaan sujunut, joten yhtye vaihtoi suomalaiselle Texicalli Recordsille.
Quintessenceen liittyivät basisti Heikki Laine, trumpetisti Jukka Eskola sekä kosketinsoittaja Tuomo Prättälä. Aluksi yhtyeen keikoilla soitti rumpuja Teppo Mäkynen, mutta hänet myöhemmin korvasi Mikko Kaakkuriniemi. Prättälän mukaantulo muutti yhtyeen tyyliä jammailusta melodisempaan suuntaan, ja tämän kehityksen myötä Helminen päätti jättää yhtyeen. Eskolan tilalle yhtyeeseen tuli vielä Verneri Pohjola. Quintessencen ensimmäinen albumi, "Talk Less Listen More", julkaistiin marraskuussa 2002, ja levy oli ehdolla saman vuoden Jazz-Emman saajaksi. Brittiläinen levy-yhtiö Whatmusic julkaisi levyn keväällä 2005. Syksyllä 2004 julkaistiin Quintessencen toinen albumi "5 am", joka nousi Suomen albumilistan sijalle kahdeksan. Levy on julkaistu Suomen lisäksi koko Euroopassa sekä Japanissa.
Quintessence on esiintynyt muun muassa Virossa, Norjassa ja Hollannissa, ja vuonna 2003 se esiintyi Suomen suurimmilla jazz-festivaaleilla, Pori Jazzeilla The Roots -yhtyeen lämmittelijänä. Quintessencen ympärille on kehittynyt Q-kollektiivi, jonka jäsenet ovat vaikuttaneet monissa yhtyeissä, kuten Q-Continuum, Emma Salokoski Ensemble, Ilmiliekki Quartet, Tuomo, Fly ja MP4. Yhtyeen nimi Quintessence on englantia ja tarkoittaa alun perin Aristoteleen luonnonfilosofiassaan olettamaa viidettä elementtiä () eetteriä, josta kuunylinen maailmankaikkeus hänen mukaansa koostuu, mutta myös "perikuvaa", "olennaista". Tuomo Prättälän mukaan maailmassa on noin 500 Quintessence-nimistä yhtyettä.
Klaustrofobia

Klaustrofobia tarkoittaa ahtaan tai suljetun paikan kammoa. Klaustrofobiasta kärsivä kärsii yleensä paniikkikohtauksista tai pelosta saada paniikkikohtauksia ahtaassa tai suljetussa tilassa, kuten hississä, junassa tai lentokoneessa. Fobian taustalla voi olla aiemmat traumat, jotka saavat henkilön yhdistämään ahtaan tilan paniikkiin tai välittömään vaaraan, mutta sen voi aiheuttaa myös perinnölliset syyt. Klaustrofobian hoidossa on käytetty käyttäytymisterapiaa, kuten altistushoitoa.
Aiheuttajat ja oireet.
Klaustrofobisen kohtauksen voi aiheuttaa monenlaiset tilanteet ja jopa suljettujen paikkojen ajatteleminen. Yleisiä paikkoja, jotka voivat aiheuttaa kohtauksen, ovat hissit, tunnelit, metrot, pyöröovet, yleiset vessat, keskuslukituksella toimivat autot, autopesulat, sovituskopit ja lentokoneet. Klaustrofobiseen kohtauksen keskeinen oire on paniikkikohtaus, joka voi yleisen ahdistuksen lisäksi aiheuttaa monia fyysisiä oireita, kuten hikoilua, vaikeutta hengittää, takykardiaa, rintakipua, päänsärkyä, puutumista ja suun kuivumista. Vaikeaan klaustrofobiaan yhdistetään myös muita psyykkisia oireita, kuten pelkoa hallinnan menetyksestä, pyörtymisen pelkoa, kauhua ja kuolemanpelkoa.
Taustasyyt.
Klaustrofobian taustalla on usein lapsuuden tai aiempi elämän traumaattinen kokemus, jonka takia henkilö yhdistää ahtaat tilat paniikkiin tai välittömään vaaraan, jolloin vartalo reagoi loogisesti uhkaan. Klaustrofobian synnyttäviä kokemuksia voivat olla esimerkiksi jääminen jumiin tai jättäminen suljettuun tilaan, kiusaaminen, vanhemmista tai ystävistä eksyminen tungoksessa tai klaustrofobinen vanhempi. Niin sanotun klassisen ehdollistumisen perusteella trauma voi aiheuttaa henkilön kykyyn toimia samanlaisissa tilanteissa.
Klaustrofobiaan on liitetty myös muita syitä. Joidenkin mukaan pieni mantelitumake voi aiheuttaa klaustrofobiaa. Mantelitumake hallinnoi vartalon vastinetta pelkoon. Taustalla voi lisäksi olla perinnöllisiä syitä, ja jonkinlainen vanha selviytymismekanismi, joka aiheuttaa turhan reaktion nykymaailmassa.
Hoito.
Klaustrofobiaa voidaan hoitaa samoilla tavoilla kuin muitakin ahdistustiloja. Sen hoitamiseen käytetään käyttäytymisterapiaa, kuten altistushoitoa ja kognitiivista käyttäytymisterapiaa. Altistushoidossa potilasta vaiheittain totutetaan pelkoa aiheuttavaan tilanteeseen.
Toisten ihmisten tarkkailu voi lievittää rauhoittaa potilasta, kun tämä huomaa, miten muut reagoivat pelottavaan tilanteeseen. Masennuslääkkeillä ja lihasrelaksanteilla voi lievittää oireita, mutta ne eivät poista pelon juurisyytä. Ahdistuneeseen oloon voivat helpottaa myös erilaiset rentoutumis- ja visualisaatioharjoitukset.
Luonnollinen teologia

Luonnollinen teologia tarkoittaa pyrkimystä löytää todisteita jumalan olemassaololle luonnon havainnoinnin ja järjen käytön avulla. Luonnollinen teologia (tai luonnollinen uskonto) eroaa sekä niin sanottuun ilmestykseen perustuvasta teologiasta, joka perustuu pyhiin kirjoituksiin ja erilaisiin uskonnollisiin kokemuksiin.
Edustajia.
Tuomas Akvinolainen on tunnetuin luonnolliselle teologialle tyypillisen lähestymistavan kannattaja. Luterilaiset tunnustuskirjat toteavat muun muassa, että "luonnonoikeus on todella jumalallinen oikeus, koska se on Jumalan luontoon istuttama järjestys." ("AC XXIII, 12"). Myöhemmin kehittynyt, erityisesti valistusajalla suosittu, luonnollisen teologian muoto deismi hylkäsi pyhät kirjoitukset ja profetiat täysin.
William Paley esitti tunnetun muotoilun Jumalan olemassaolon teleologisesta argumentista. Hän kirjoitti teoksen "Natural Theology, or Evidences of the Existence and Attributes of the Deity collected from the Appearances of Nature" (1802), jossa hän esitti vertauksen kellontekijästä, josta hän on kaikkein tunnetuin. Paleyn käyttämiä perusteluja vastaan suunnattua arvostelua löytyy David Humen kuoleman jälkeen julkaistusta teoksesta "Keskusteluja luonnollisesta uskonnosta". Humen mukaan luonnollinen teologia on pelkkää spekulaatiota ja jos kristilliseen teologiaan on yleensä uskomista, se on uskottava sokealla uskolla.
Olli Mustonen

Olli Mustonen (s. 7. kesäkuuta 1967 Helsingin mlk) on suomalainen pianisti, kapellimestari ja säveltäjä.
Ura.
Olli Mustonen aloitti cembalonsoiton jo viisivuotiaana ja pianonsoiton seitsenvuotiaana ja sai tuolloin opettajakseen Ralf Gothónin. Hän opiskeli pianonsoittoa paitsi Gothónin myös Eero Heinosen johdolla (alkaen 1977) sekä säveltämistä Einojuhani Rautavaaran johdolla (alkaen 1976).
Mustonen herätti suurta huomiota jo 12-vuotiaana lahjakkuutena opiskellessaan Helsingin Suomalaisessa Yhteiskoulussa. Vuonna 1982 hän sijoittui Maj Lind -pianokilpailussa jaetulle toiselle sijalle. Kaksi vuotta myöhemmin hän menestyi Genevessä EBU:n nuorten solistien kilpailussa.
Vuonna 1986 hän suoritti Lontoon-debyyttinsä ja esitti Maurice Ravelin G-duuri-pianokonserton. Kriitikko Michael Kennedy arvioi, että konsertto "sai loistoa ja tuoreutta hänen sekoittaessaan toisiinsa vastustamattomalla tavalla briljanssin, runouden ja mahtailun". Mustonen alkoi esiintyä kansainvälisillä estradeilla Yhdysvalloissa, Euroopassa ja Aasiassa niin orkesterisolistina, kamarimuusikkona kuin soolopianistinakin. Kun kriitikko Seppo Heikinheimo arvosteli Mustosen soittoa jyrkin sanakääntein, Mustonen boikotoi Helsinkiä eikä esiintynyt kaupungissa vuosina 1990–1996. "Helsingin Sanomien" toinen musiikkiarvostelija Veijo Murtomäki puolestaan kehui Mustosta vuonna 1996 ”häkellyttäväksi huimapääksi” ja tämän soittotyyliä jopa nerokkaaksi.
Mustosen laajaan diskografiaan sisältyy useita Beethoven- ja Šostakovitš-levytyksiä, ja hän on kantaesittänyt muun muassa ystävänsä Rodion Štšedrinin viidennen pianokonserton (1999). Pianistiesikuvikseen Mustonen on maininnut sellaisia taiteilijoita kuin Josef Lhévinnen, Sergei Rahmaninovin, Joseph Hoffmanin, Arthur Rubinsteinin ja Vladimir Horowitzin.
Mustonen esiintyy myös kapellimestarina. Hän debytoi Lahden kaupunginorkesterin konsertissa vuonna 1991 ja esiintyi samalla Beethovenin 1. pianokonserton solistina. Hän on tehnyt useita levytyksiä myös kapellimestarina.
Mustonen toimi Turun musiikkijuhlien taiteellisena johtajana kaksi vuotta (1990–1992). Hän perusti Helsingin Festivaaliorkesterin ja on toiminut paitsi sen kapellimestarina myös taiteellisena johtajana (alkaen 2001) sekä Tapiola Sinfoniettan toisena vakinaisena kapellimestarina.
Sävellystuotanto.
Mustosen oma sävellystuotanto on laaja. Teosluetteloon kuuluu piano- ja kamarimusiikkia sekä orkesteriteoksia, muun muassa vokaalisinfonia "Tuuri" (2012).
Mustosen vienankarjalaiseen satuun perustuva musiikkisatu "Kolme puuta, kolme poikaa" sai kantaesityksensä Kuhmon kamarimusiikkijuhlassa heinäkuussa 2009; Mustonen soitti pianoa, ja sadun kertoi Lasse Pöysti. Sadussa on kehityspsykologinen juonne, joka viittaa poikien siirtymiseen lapsuudesta aikuisuuteen.
Yksityiselämä.
Mustosen isä on tilastotieteilijä Seppo Mustonen ja sisar cembalisti Elina Mustonen. Mustosen ensimmäinen puoliso oli pianotaiteilija Raija Kerppo ja toinen puoliso on oboisti Sole Mustonen.
St. Urho’s Pub

St. Urho’s Pub on Helsingin Ostrobotnialla (Museokatu 10) sijaitseva olutravintola eli pubi. Se oli aikanaan presidentti Urho Kekkosen kantapaikka ja on myös nimetty hänen mukaansa. Lupa ravintolan nimeämiseen anottiin presidentin kansliasta. Pub avattiin 2. kesäkuuta 1973. Myös presidentti Kekkonen osallistui nimikkopubinsa avajaisiin. Hänen suosikkijuomansa oli viskisooda (Alkon "Kolme Leijonaa").
St. Urho’s Pub on tullut tunnetuksi etenkin poliitikkojen, toimittajien ja taidemusiikkiväen suosimana ravintolana.
St. Urho’s Pub valittiin Vuoden olutravintolaksi vuonna 2006, ja se oli myös ensimmäinen vuosi, kun Helsinki Beer Festival valitsi Vuoden olutravintolan.
St. Urho’s Pubin omistaa pohjalaisten osakuntien (Etelä-Pohjalainen Osakunta (EPO), Pohjois-Pohjalainen Osakunta (PPO) sekä Vasa nation (Vn)) omistama ravintolayritys Oy Botta Ab.
Suomen valtionhoitaja

Valtionhoitaja () oli Suomen väliaikainen valtionpäämies vuosina 1918–1919. Sisällissodan päätyttyä toukokuussa 1918 hallituksen joukkojen eli valkoisten voittoon Suomesta kaavailtiin kuningaskuntaa. Valtionhoitajan valitsi tynkäeduskunta hoitamaan hallitsijan tehtäviä siihen saakka, kunnes maahan saataisiin kuningas.
Ensimmäiseksi valtionhoitajaksi eduskunta valitsi 18. toukokuuta 1918 senaatin puheenjohtajan P. E. Svinhufvudin, joka kannatti saksalaissuuntausta ja kuningaskuntaa. Eduskunnan päätöksessä puhuttiin vain korkeimman vallan keskittämisestä yhdelle henkilölle, ja nimitystä "valtionhoitaja" alettiin käyttää vasta myöhemmin. Valtionhoitajan valitseminen ei perustunut Suomen silloisiin perustuslakeihin eikä päätöstä tehty perustuslainsäätämisjärjestyksessä, tosin se hyväksyttiin yksimielisesti ilman äänestystä. Muita ehdokkaita tehtävään ei ollut.
Svinhufvudin johdolla Suomeen yritettiin syksyllä 1918 saada saksalaissyntyinen kuningas ja valinta kohdistui lopulta Hessenin prinssi Friedrich Karliin. Alustavasta suostumuksestaan huolimatta prinssi joutui kuitenkin lopulta kieltäytymään Suomen kruunusta Saksan keisarikunnan hävittyä ensimmäisen maailmansodan ja luhistuttua. Tämä johti samalla käytännössä koko Suomen kuningaskuntahankkeen kaatumiseen. Ympärysvallat vaativat Suomen saksalaismielisen johdon vaihtoa. Joulukuussa 1918 Svinhufvud erosi valtionhoitajan tehtävästä ja eduskunta valitsi hänen seuraajakseen ratsuväenkenraali Gustaf Mannerheimin, jonka johdolla maahan alettiin valmistella tasavaltaista valtiomuotoa.
Suomen valtiomuodon vahvistuttua lopullisesti tasavallaksi maan viralliseksi valtiopäämieheksi asetettiin tasavallan presidentti. Valtionhoitaja Gustaf Mannerheim oli ehdolla presidentiksi eduskunnan suorittamassa ensimmäisessä presidentinvaalissa kesällä 1919, mutta hän hävisi selvästi vastaehdokkaalleen Kaarlo Juho Ståhlbergille.
Kumpikin Suomen valtionhoitajista toimi myöhemmin myös tasavallan presidenttinä. Ensimmäinen valtionhoitaja Svinhufvud oli presidenttinä vuosina 1931–1937 ja Mannerheim vuosina 1944–1946.
Stefan Postma

Stefan Postma (s. 6. lokakuuta 1976, Utrecht, Alankomaat) on alankomaalainen jalkapallomaalivahti, joka edustaa Eredivisiessä pelaavaa De Graafschapia.
Ammattilaisuransa kotikaupungin FC Utrechtissa vuonna 1995 aloittanut Postma on edustanut myös toista Eredivisie-seuraa De Graafschapia ja Englannin Valioliigaseura Aston Villaa. Selkeä ykkösmaalivahti hän on ollut vain De Graafschapissa, jossa hän pelasi kahden kauden aikana lähes kaikki ottelut. Postma pelasi pitkään Englannissa Aston Villan ohella myös Wolverhampton Wanderersissa, muttei onnistunut vakiinnuttamaan paikkaansa ykkösmaalivahtina. 
Vuonna 2006 Postma sai runsaasti epätoivottua julkisuutta kun hänen entinen tyttöystävänsä julkaisi yksityisen seksivideon. Videolla silminnähtävästi kiihottunut Postma antautuu tyttöystävänsä strapon-vyötärödildolle. 2006 Postma palasi takaisin kotimaahansa ja siirtyi ADO Den Haagin joukkueeseen, muttei pystynyt vakiinnuttamaan paikkaansa ykkösveskarina. Kesällä 2008 Postma siirtyi De Graafschapiin, jossa hän joutuu kilpailemaan peliajasta Nicolas Cinallin ja Erik Heijblokin kanssa.
Juhani Kumpulainen

Pentti Juhani ”Jussi” Kumpulainen (31. heinäkuuta 1925 Viipuri – 12. marraskuuta 1991 Helsinki) oli suomalainen näyttelijä ja ohjaaja. Hän teki kaikkiaan 85 elokuvaroolia vuosina 1950–1991. Kumpulaisella oli myös virka Yleisradion hallinnollisissa ja järjestelytehtävissä sekä Tesvision järjestelypäällikkönä.
Elämä ja ura.
Juhani Kumpulaisen ensimmäinen elokuvarooli oli vuonna 1950 elokuvassa "Maija löytää sävelen". Kumpulainen tuli tunnetuksi 1950-luvulla Pekka ja Pätkä -elokuvista, joissa hän esitti sivurooleja. Hän näytteli aikoinaan myös Ylioppilasteatterissa. 1950–1960-luvuilla Kumpulainen esiintyi useissa sotilasfarsseissa.
Kumpulainen oli 1950–luvun käytetyimpiä sivuroolien esittäjiä: Hän teki silloin runsaat 45 elokuvaroolia. Seuraavalla vuosikymmenellä Kumpulainen ohjasi parikymmentä tv-näytelmää kuten Maiju Lassilan kansankuvaukset "Kun lesket lempivät" (1961), "Kun ruusut kukkivat" (1962) ja "Purasen häät" (1965) sekä brittiläisen Francis Durbridgen kirjoittaman kuusiosaisen jännityssarjan "Huivi" (1962).
Kumpulainen oli Spede Pasasen ja Ere Kokkosen pitkäaikainen luottonäyttelijä. Kumpulainen esiintyi Pasasen ja Kokkosen elokuvissa 1960-luvulta kuolemaansa saakka. Uuno Turhapuro -elokuvissa hän esitti muiden muassa autokorjaamon johtajaa sekä Uunon rehevää naapuria Kotkala-Hammaslärvästä. Kumpulainen esiintyi myös elokuvissa "Täällä Pohjantähden alla" sekä "Akseli ja Elina", joissa hän näytteli sahanomistaja Mellolaa.
Kumpulainen kuoli 66-vuotiaana marraskuussa 1991. Hänet on haudattu Hietaniemen hautausmaan uurnalehtoon.
Yksityiselämä.
Juhani Kumpulainen eli avioliitossa näyttelijä-ohjaaja Mirjam Himbergin kanssa.
Harmonia Mundi

Harmonia Mundi on ranskalainen taidemusiikkiin erikoistunut levy-yhtiö. Yhtiöön kuuluu myös 50 levykauppaa Ranskan ja Espanjan alueella. Tunnetuimpia levymerkille levyttäviä artisteja ovat Alfred Deller, Philippe Herreweghe ja Andreas Scholl. 
Harmonia Mundi on voittanut viisi Gramophone-palkintoa, mukaan lukien vuonna 2003 vuoden levymerkki -palkinnon.
Mittelspitz

Mittelspitz on saksalainen koirarotu, yksi viidestä saksanpystykorvarodusta.
Ulkoiset ominaisuudet.
Mittelspitzin säkäkorkeus vaihtelee 30–38 senttimetrin välillä. Rotuihanne on 34 sentin korkeus, josta hyväksytään neljän sentin poikkeama molempiin suuntiin. Rungon pituus on sama kuin säkäkorkeus. Rodun tunnusomaisia piirteitä ovat tuuhea, säänkestävä, pitkä turkki, pienet pystyt korvat, tuuhea häntä selän päälle kiertyneenä. Sen pää on niin sanotusti kettumainen. Värityksistä sallitaan lähes kaikki. Koiranäyttelyissä rotu arvostellaan väreittäin kolmessa ryhmässä: mustat ja ruskeat, valkoiset, sekä muunväriset.
Luonne ja käyttäytyminen.
Tämä koirarotu on valpas, seurallinen, älykäs, uskollinen ja todella miellyttämisenhaluinen. Mittelspitz on uskollinen seura- ja vahtikoira, joka kiintyy hyvin voimakkaasti omistajaansa. Mittelspitz on vieraita kohtaan hieman epäluuloinen, mutta arkuutta tai aggressiivisuutta ei hyväksytä. Mittelspitz soveltuu erinomaisesti vahtikoiraksi.
Mittelspitz on älykäs, aktiivinen ja miellyttämisenhaluinen koira. Suomessa on useita tottelevaisuusvalion arvon saavuttanutta mittelspitziä ja useita agilityvalioita. Muualla maailmassa mittelit ovat menestyneet muun muassa koiratanssissa.
Mittelspitz on luonnostaan haukkuherkkä. Rotu on aktiivinen ja tarvitsee suhteellisen paljon aktivointia, vaikka ei kuitenkaan välttämättä joka päivä. Se pitää myös siitä, että saa käpertyä omistajansa viereen lepäämään. Mittelspitzit tapaavat tulla hyvin toimeen lasten kanssa.
Historia.
Alkuperäiseltä käyttötarkoitukseltaan mittelspitz on niin sanotuista suopystykorvista polveutuva vahtikoira, ja vielä 1800-luvun lopulla niitä saattoi nähdä hyvin yleisesti kaikkialla Saksassa tekemässä työtä, esimerkiksi ajurien vaunuvahteina. Maatiaiskoiran maine kävi kuitenkin mittelspitzin kohtaloksi, eikä sitä hyväksytty ensimmäisellä anomuksella roduksi. Rotu virallistui vasta vuonna 1969, jolloin se hyväksyttiin saksanpystykorvien viralliseen eri kokoisten muunnosten rotukirjoon. Pienemmät rodut pomeranian ja kleinspitz ja isompi keeshond olivat vuosien mittaan saavuttaneet laajempaa suosiota, mittelspitz sen sijaan harvinaistunut. Pikaisen elvytyksen jälkeen se on alkanut saavuttaa suurempaa suosiota.
Ensimmäinen Suomeen vuonna 1989 tuotu Mittelspitz oli väriltään valkoinen. Ensimmäinen pentue Suomessa kasvatettiin vuonna 1993. Ensimmäinen oranssi koira tuotiin Suomeen vuonna 1995 ja ensimmäinen kyseisen värin pentue syntyi vuonna 1996.
Staten Island

Staten Island on yksi New Yorkin viidestä kaupunginosasta ("borough"). Se vastaa alueeltaan Richmondin piirikuntaa (Richmond County), joka on New Yorkin osavaltion eteläisin piirikunta.
Staten Island sijaitsee kahdeksan kilometrin lauttamatkan päässä Manhattanilta, New Yorkin lahden vastarannalla. Brooklynista sen erottaa vajaat kaksi kilometriä leveä Narrowsin salmi. Se on yhä New Yorkin kaupungin harvaanasutuin ja maaseutumaisin alue, mutta toisaalta myös väkiluvultaan osavaltion nopeimmin kasvava piirikunta.
Staten Islandin hallintoalue on ollut olemassa New Yorkin Cityn yhdistämisestä alkaen, joka toteutettiin vuonna 1898. Vuoteen 1975 asti hallintoalueen nimi oli virallisesti Borough of Richmond (suom. Richmondin hallintoalue).
Historia.
Kun englantilaiset valloittivat New Yorkin vuonna 1664, he yhdistivät Staten Islandin samaan siirtokuntaan, vaikka se olikin lähempänä New Jerseyä. Vuonna 1776 brittien joukot aloittivat saarelta hyökkäyksensä New Yorkiin. Yhdysvaltojen itsenäistymisen jälkeen silloisessa Richmondin kaupungissa oli New Yorkia puolustava varuskunta, siirtolaisten karanteenikeskus, orpojen ja vanhojen merimiesten hoitokoti ja rautatien lastausasema Manhattanille tullutta rahtia varten. Kun saari päätti kansanäänestyksessä liittyä osaksi New Yorkia, sen väkiluku oli vähän yli 65 000.
Vuoden 1900 jälkeen hallintokeskus ja kaupungintalo rakennettiin St. Georgeen lähelle lauttalaituria. Kiinteistökeinottelijat pettyivät odotuksissaan, kun suoraa metrolinjaa Staten Islandille ei onnistuttu toteuttamaan. Ennen 1930-lukua Staten Islandin teollisuus ja väkiluku kasvoivat vain hitaasti, ja kasvu pääsi vauhtiin vasta kun saaren ja New Jerseyn välille rakennettiin Goethalsin, Outerbridgen ja Bayonnen sillat vuosina 1928–1931. Verrazzanon silta yhdisti Staten Islandin Brooklyniin vuonna 1964, mikä käynnisti lopulta saaren nopean kehityksen ja teki siitä toiminnallisen osan kaupunkia. Kauppapuutarhat on lopetettu, mutta Staten Islandissa on yhä New Yorkin suurin yhtenäinen puistoalue, lähes 1 200 hehtaarin laajuinen Staten Island Greenbelt.
Staten Island on New Yorkin etnisesti yhtenäisin, nuorin ja konservatiivisin kaupunginosa. Kaupunginosan poliitikot pitävät palveluja alimitoitettuina, asukkaat kärsivät New Jerseystä tulevista ympäristösaasteista ja lisäksi saarella on New Yorkin suurin kaatopaikka. Fresh Killsin kaatopaikkaa on käytetty vuodesta 1948, ja sen jätevuori saavuttaa 150 metrin korkeuden. Sen jälkeen kun New Yorkin kaupunginosien poliittista asemaa heikennettiin vuonna 1990 korkeimman oikeuden päätöksellä, Staten Islandissa on kannatettu suunnitelmia, joiden mukaan alue eroaisi New Yorkista ja siitä tulisi itsenäinen kaupunki.
Liikenne.
Staten Islandille johtaa maantiesillat Brooklynista, Bayonnesta, Elizabethista, sekä Berth Amboysta. Sinne pääsee myös Manhattanilta ilmaisella lautalla. Lautalta on hyvät näkymät Manhattanille ja Vapaudenpatsaalle.
Mihail Vladimirski

Mihail Fjodorovitš Vladimirski (; 20. helmikuuta 1874 – 2. huhtikuuta 1951) oli venäläinen, sittemmin neuvostoliittolainen poliitikko. Hän toimi yleisvenäläisen neuvostokongressin toimeenpanevan keskuskomitean väliaikaisena puheenjohtajana eli muodollisena Neuvosto-Venäjän valtionpäämiehenä kahden viikon ajan maaliskuussa 1919 Jakov Sverdlovin kuoltua virassa ollessaan. Vladimirskin jälkeen uudeksi puheenjohtajaksi valittiin Mihail Kalinin.
Trude Beiser

Trude Beiser-Jochum (s. 2. syyskuuta 1927 Lech am Arlberg, Itävalta) on itävaltalainen alppihiihtäjä ja olympiavoittaja.
Beiser osallistui ensimmäisiin olympialaisiinsa 1948 St. Moritzissa. Syöksylaskussa Beiser sai hopeaa, mutta alppiyhdistetyssä tuli kultaa. Yhdistetyn syöksyssä Beiser oli toiseksi ja pujottelussa kahdeksanneksi nopein, mikä riitti varmistamaan ykkössijan . Beiseristä tuli näin ensimmäinen naishiihtäjä, joka voittaa kaksi mitalia olympialaisista.
Neljä vuotta myöhemmin Beiser kilpaili Oslon kisoissa. Norjassa hän otti uransa toisen olympiakullan, kun hän oli syöksylaskun ykkönen.
Neuvostoliiton ministerineuvoston puheenjohtaja

Neuvostoliiton ministerineuvoston puheenjohtaja oli pääministeriä vastaava Neuvostoliiton hallituksen johtaja. Ministerineuvoston puheenjohtaja valittiin Neuvostoliiton kommunistisen puolueen keskuskomitean sisäisellä äänestyksellä.
Vuosina 1923–1946 virka oli ”kansankomissaarien neuvoston puheenjohtaja”. Se oli tarkoitettu Neuvostoliiton vaikutusvaltaisimmaksi viraksi, mutta Leninin kuoleman jälkeen Stalin muokkasi kommunistisen puolueen pääsihteerin asemasta maan vaikutusvaltaisimman roolin. Korkeimmista neuvostojohtajista pitivät näitä virkoja yhtä aikaa Stalin (1941–1953) ja Nikita Hruštšov (1958–1964).
Sterilaatiokäyrä

Sterilaatiokäyrä ("tappokäyrä", "reduktiokäyrä") on mikrobiologiaan liittyvä käsite, jolla tarkoitetaan kuvaajaa, jossa esitetään mikrobiviljelmän elävien solujen lukumäärä ajan funktiona puolilogaritmiseen koordinaatistoon piirrettynä.
Koordinaatiston x-akselilla on sterilointiaika ja y-akselilla elävien solujen määrä kpl/ml.
Koska mikrobien tuhoutuminen steriloinnissa on ensimmäisen kertaluokan eksponenttifunktio, on kuvaaja suora.
Sterilaatiokäyrällä voidaan muun muassa päätellä kyseisen mikrobin vaatima sterilointiaika.
Gorerotted

Gorerotted on brittiläinen death metal -yhtye.
Historia.
Gorerotted soittaa aggressiivista brutaaleilla sanoituksilla höystettyä death metalia. Myös grindcoresta voi havaita vaikutteita yhtyeen musiikissa. Yhtyeessä oli alun perin 6 jäsentä, joista kuitenkin toinen vokalisti Mr. Gore lähti vuonna 2004 yhtyeen kiertäessä Eurooppaa.
”Laulamisen” yhtyeessä hoitavat Ben Goreskin (matalammat äänet) ja Wilson (korkeammat äänet Mr. Goren lähdettyä). Wilson soittaa myös bassoa. 
Yhtye ensimmäinen teos oli itse tuotettu demo "”Her gash I did slash”". Demoa myytiin yli 1500 kappaletta muutamassa kuukaudessa. Vuonna 2000 yhtye solmi levysopimuksen brittiläisen Dead Again Recordsin kanssa ja julkaisivat ensimmäisen täysimittaisen albuminsa: "”Mutilated in minutes”". Sama levy julkaistiin vielä vuonna 2002 uusien kuvituksien kera.
Yhtyeen seuraava tuotos oli "”Only tools and corpses”" joka julkaistiin Metal Blade Recordsin kautta vuonna 2003. Albumin julkaisun jälkeen seurasi raju keikkailu ympäri Eurooppaa. 
Bändin uusin albumi ”A new dawn for the dead” ilmestyi vuonna 2005. Uudella levyllä bändin tyyli on hieman muuttunut. Kappaleiden nimet ja sanoitukset eivät ole sitä samaa veristä splatteria mihin aiemmilla tuotoksilla on totuttu kuulemaan. Kuitenkin musiikillisesti bändi on pysynyt melko samalla linjalla, vaikka toki ensimmäisen ja viimeisimmän levyn tyylissä huomaa eron.
Uusin levy kantaa nimeä ”Get Dead or Die Trying” ja se julkaistiin vuoden 2008 keväällä. Gorerotted vaihtui "The Rotted"-nimeen samana vuonna ja bändin uusi nimi näkyykin Get Dead or Die Trying -levyn kannessa.
Jevgeni Grišin

 
 
Jevgeni Romanovitš Grišin (, 23. maaliskuuta 1931 Tula, Neuvostoliitto – 9. heinäkuuta 2005 Moskova, Venäjä) oli venäläinen pikaluistelija ja nelinkertainen olympiavoittaja. 
Grišin teki tammikuussa 1955 Alma-Atassa uudet maailmanennätykset 1 000 metrillä (1.22,8) ja 1 500 metrillä (2.09,8). Hän otti tuplavoitot sekä 1956 Cortina d'Ampezzossa että 1960 Squaw Valleyssä. Voitot olivat lähes identtiset. Cortinassa Grišin rikkoi sekä 500 että 1 500 metrillä maailmanennätyksen. Hän kuitenkin joutui jakamaan 1 500 metrin olympiakullan maanmiehensä Juri Mihailovin kanssa. Neljä vuotta myöhemmin Squaw Valleyssä kaikki toistui: Grišin rikkoi kummallakin matkalla maailmanennätyksen ja 1 500 metrillä kulta jaettiin. Tällä kertaa ykköskorokkeelle nousi hänen kanssaan norjalainen Roald Aas.
Grišin osallistui olympialaisiin vielä 1964 Innsbruckissa ja 1968 Grenoblessa. Innsbruckissa Grišin sijoittui 500 metrillä toiseksi Terry McDermottin jälkeen. Grenoblessa hän jäi niukasti mitalisijojen ulkopuolelle ollen neljäs.
Grišin oli ensimmäinen luistelija, joka rikkoi 500 metrillä 40 sekunnin rajan. Ensimmäisen kerran hän teki sen jo vuonna 1960, mutta tätä ei hyväksytty maailmanennätykseksi. Virallisesti Grišin alitti rajapyykin kolme vuotta myöhemmin Alma-Atassa, kun hän luisteli uudeksi ennätykseksi ajan 39,5 sekuntia.
Björn Lind

Björn Lind (s. 22. maaliskuuta 1978) on ruotsalainen entinen hiihtäjä, joka erikoistui sprinttimatkoille.
2002 Salt Lake Cityn olympialaisissa Lind oli sprinttihiihdossa neljäs, samoin kuin 2005 Oberstdorfin MM-kisoissa.
Maailmancupissa Lind oli sprintticupissa kuudes kaudella 2004–2005. 
Kaudella 2005–2006 voimakas Lind esitti sprinttikilpailuissa vakuuttavia otteita voittamalla joulukuun jälkeen kolme sprinttikilpailua. Hän voitti sprintticupin ja sijoittui maailmancupin kokonaiskilpailussa neljänneksi. 2006 Torinon olympialaisissa hän voitti sekä sprintin perinteisen tyylin parikilpailussa Thobias Fredrikssonin kanssa että sprintin henkilökohtaisella matkalla vapaalla tyylillä olympiakultaa.
Sapporon MM-kisoissa 2007 Lind oli jälleen sprintissä neljäs.
Björn Lind ilmoitti toukokuussa 2011 lopettavansa hiihtouransa.
Viktor Kuzkin

Viktor Grigorjevitš Kuzkin (, 6. heinäkuuta 1940 – 24. kesäkuuta 2008) oli venäläinen jääkiekkoilija. Pelipaikaltaan Kuzkin oli puolustaja.
Kuzkin aloitti uransa Neuvostoliiton pääsarjassa TsSKA Moskovan joukkueessa 1958 ja pelasi joukkueessa vuoteen 1976 asti, jolloin lopetti pelaajauransa. Uransa aikana Kuzkin voitti Neuvostoliiton mestaruuden 13 kertaa. Hän pelasi sarjassa 530 ottelua tehden 71 maalia. Hänet valittiin kahdesti sarjan tähdistökentälliseen.
Maajoukkueurallaan Kuzkin edusti Neuvostoliittoa 176 maaottelussa, joissa teki 19 maalia. Hän oli voittamassa maailmanmestaruutta vuosina 1963, 1965, 1966, 1967, 1969 ja 1971 sekä olympiakultaa vuosina 1964, 1968 ja 1972. Syksyllä 1972 hän pelasi Kanadaa vastaan Summit Series -ottelusarjassa. Pelaajauransa jälkeen Kuzkin toimi muun muassa TsSKA Moskovan valmentajana. Hänet nimitettiin IIHF:n Hockey Hall of Fameen vuonna 2005.
Sterilaatioaika

Sterilaatioaika, ("tappoaika", engl. "thermal death time", TDT) on mikrobiologiaan liittyvä käsite, jolla tarkoitetaan sitä lyhintä aikaa, jolla steriiliys saavutetaan jossakin lämpötilassa.
Sterilaatioaika on siis riippuvainen sekä käsiteltävästä mikrobista että käytetystä lämpötilasta.
Sterilaatioaikaa käytetään hyväksi esimerkiksi elintarviketeollisuudessa steriloitaessa elintarvikkeita.
Thobias Fredriksson

Thobias Fredriksson (s. 4. huhtikuuta 1975 Gunnersnäs, Ruotsi) on ruotsalainen maastohiihtäjä. Hän oli erikoistunut sprinttimatkoille.
2003 Val di Fiemmen MM-hiihdoissa Fredriksson voitti kultamitalin henkilökohtaisessa sprinttikilpailussa ja kaksi vuotta myöhemmin Oberstdorfin MM-hiihdoissa saavutti samalla matkalla pronssia.
2006 Torinon olympialaisissa Fredriksson voitti kaksi olympiamitalia. Kultaa hän voitti sprintin parikilpailussa yhdessä Björn Lindin kanssa. Henkilökohtaisella sprinttimatkalla Fredriksson sijoittui pronssille
Fredriksson voitti maailmancupin kausien 2002–2003 ja 2003–2004 sprintticupin kokonaiskilpailun. Hänen veljensä Mathias on myös menestynyt hiihtäjänä.
Fredriksson aiheutti kohua Sapporon maailmanmestaruuskilpailujen alla 2007, kun päätti jättää kilpailut kokonaan väliin hänen ja Ruotsin hiihtomaajoukkueen päävalmentajan välisen kiistan takia: Kiista syntyi kun MM-sprinttiin nimettiin Fredrikssonin sijasta Mats Larsson. Larsson otti myöhemmin kisojen sprintistä MM-hopeaa. 
Fredriksson lopetti uransa kauden 2009–2010 jälkeen.
Seututie 849

Seututie 849 on Oulusta, Kiimingin kirkonkylältä Yli-Iin ja Iin Oijärven kautta Simon Taininiemen kylään, Simojoen rannalle johtava seututie.
Tien kulku.
Tie lähtee valtatieltä 20 Kiiminginjoen sillan jälkeen kohti pohjoiskoillista eli Yli-Iitä, Kiimingin Talkkunamaan ja Kotajärven kautta. Risteyksestä noin kolmen kilometrin päässä se ylittää Jolosjoen kohdassa, jossa uusi ja vanha silta ovat rinnakkain. 
Ylitettyään Iijoen se yhtyy seututiehen 851. Yli-Iin kirkonkylältä tie jatkuu Siuruanjoen vartta seuraten koilliseen. Tannilassa siitä erkanee ensin itään Pudasjärvelle seututie 855 ja Siuruanjoen toisen ylityksen jälkeen länteen samainen seututie länteen Olhavaan. 
Oijärven tie ohittaa Lamminperän kautta pohjoisen puolelta, päätyäkseen Simojoen etelärantaa seuraten Nikulanperältä Saarikankaan kautta Sankalan pohjoispuolella seututien 924 risteykseen.